Pieter-Steph du Toit: "Ek het nog nooit só iets gesien" | Landbou
Mnre. Piet du Toit, Gerrit van Vuuren (mede-stigter van die Witzenberg-PALS-inisiatief) en Pieter-Steph du Toit. Foto: Liza Bohlmann
Die een aspek wat hom die meeste opgeval het tydens die Springbokke se toer na verskeie stede in Suid-Afrika nadat hulle die rugby-Wêreldbekertoernooi gewen het, is dat dit duidelik is dat Suid-Afrika se mense na mekaar omsien.
Só het Pieter-Steph du Toit, Springbokflank en die Wêreldrugbyspeler van die Jaar, tydens die Landbouweekblad-PALS-grondsimposium gesê.
Du Toit het gesê wanneer die bus deur die townships beweeg het, was dit aangrypend om te sien in watter armoede derduisende Suid-Afrikaners leef, maar dit was ook bemoedigend om juis dié mense se absolute vreugde te ervaar oor die Springbokke wat die Wêreldbeker gewen het.
"Op een dorp het 'n ouerige vrou geval terwyl die skare om die bus beweeg het. Dit was goed om te sien hoe almal haar onmiddelllik probeer help het en na haar welstand omgesien het."
Oor die Springbokke se Wêreldbekerveldtog sê Du Toit: "Ons doel was om Suid-Afrikaners hoop te gee. Ons het besef ons gaan nie noodwendig iets aan hongersnood of ander probleme kan doen nie, maar wat ons wel kon doen, was om hoop te bring. Dit wat ek in die afgelope ses weke tot twee maande gesien en beleef het . . . Ek het nog nooit so iets gesien nie."
'n Tema wat telkens tydens die simposium bespreek is, was die belangrikheid daarvan om verhoudings te bou. Du Toit het gesê dit het vir hulle as span en Suid-Afrikaners ook duidelik geword hoe belangrik dit is om verhoudings te bou. "Dis belangrik dat jy nie heeltyd net op jou eie doelwitte konsentreer nie, maar ook ander s'n raaksien en daaraan aandag gee."
Du Toit het die simposium saam met sy pa, Piet, bygewoon omdat hul familieboerdery, Kloovenburg by Riebeek-Kasteel, 'n projek wil aanpak. Die Du Toits boer met wyn- en tafeldruiwe, asook olywe.
"Ons kyk na geleenthede om Suid-Afrika 'n beter plek te help maak," het Piet gesê. As familieboerdery oorweeg hulle dit om moontlik 'n aparte besigheid te begin of om 'n belang in een te koop. "Ons woon die simposium by om te leer hoe om dit te doen en te sien hoe ons vorentoe kan gaan."
Hy het gesê hy het reeds tydens die eerste sessies van die simposium geleer dat dit baie belangrik is om die regte vennote vir hul beoogde projek te vind. Hy is bly dat hulle die simposium kon bywoon, want 'n mens kan oorweldig voel deur die proses. "Dis regtig 'n kwessie om te weet waar om te begin."